Koronavirus: ‘Geen geval in Suid-Afrika’Chinese werkers besoek ‘n woonbuurt in Zouping waar talle mense in kwarantyn geplaas is. (Foto: Chinatopix, AP) Die departement van gesondheid sê hy hou die verwikkelinge rondom die verspreiding van die virus fyn dop, maar “bevestig dat geen geval van die koronavirus nog in Suid-Afrika aangemeld is nie”. Die departement het ondersoeke van reisigers by alle grensposte verskerp en fokus op groot lughawens, het dr. Lwazi Manzi, woordvoerder, gesê. “Daar is bewyse dat dié aanslag werk, omdat die meerderheid gevalle na gebiede buite China deur lugreisigers versprei word.” Dit is hoogs onwaarskynlik dat asimptomatiese reisigers die virus gaan versprei. “Daar was die afgelope 24 uur verskeie verwikkelinge wat ondersoek en by ons gereedheidsplan ingesluit moet word,” het sy gesê. In Duitsland is ŉ sogenaamde derde-generasie-oordrag van die virus aangemeld en daar was dié naweek ook die eerste sterfgeval buite China. Die virus is intussen van ŉ stoelgangmonster gekweek van ŉ pasiënt wat net diarree en geen ander simptome gehad het nie. Die moontlikheid dat die virus deur ontlasting oorgedra word, kan dus nie uitgesluit word nie. Die beste manier om dié soort oordrag te voorkom, is deur gereeld hande te was. ‘n Pasiënt word by Zhongnan-hospitaal behandel. (Foto: Xiong Qi/Xinhua, AP) Manzi het gesê daar was intussen ook vals bewerings dat kenners mense aanmoedig om griepinspuitings te kry om die koronavirus te voorkom. “Ek wil dit benadruk dat daar in dié stadium geen entstof teen die koronavirus is nie, hoewel baie werk gedoen word om een te ontwikkel.” Suid-Afrika het ook nog geen aanbeveling gemaak dat handel met China, of reise na en van die land, beperk moet word nie. Die departement het wel aanbeveel dat onnodige reise uitgestel word. Manzi sê die Chinese owerhede en die Wêreldgesondheidsorganisasie (WGO) hou Suid-Afrika deurlopend op die hoogte van enige ontwikkeling, asook wat betref die situasie vir Suid-Afrikaners wat in China woon. Daar is verseker dat Wuhan, waar die siekte aanvanklik uitgebreek het, genoeg kosvoorraad het. Die Nuwejaarsvakansie is ook verleng om beweging onder mense te beperk en die land se voorraad gesigsmaskers is intussen aangevul. “Ander Afrika-lande sal hulle eie aankondigings doen oor hul reaksie op die koronavirus en ons verwag dat as daar ŉ bevestigde geval is, ons van die betrokke lande se owerhede en die WGO sal hoor.”